KIRJALLINEN KYSYMYS E-1043/00

esittäjä(t): Camilo Nogueira Román (Verts/ALE) komissiolle

(4. huhtikuuta 2000)

Aihe: Koheesiorahastosta rahoitettavan hankkeen 97/11/561/047 (Sogama-hanke) sääntöjenvastaisuudet

Komission puolesta antamassaan vastauksessa kysymykseeni E-1737/99(1), joka liittyi Galician kiinteää yhdyskuntajätettä koskevaan Sogama-jätehuoltohankkeeseen, komission jäsen Barnier ei vastannut konkreettisiin hankesuunnitelmaa koskeviin kohtiin, joissa kritisoitiin sitä, että hanke perustuu ensisijaisesti jätteiden polttamiseen ja siitä vapautuvan energian hyödyntämiseen, mihin suurin osa investoinneista käytetään, sen sijaan että se perustuisi jätemäärien vähentämiseen sekä jätteiden uudelleenkäyttöön ja kierrätykseen. Näin ollen pyydän, että koheesiorahastosta 16 päivänä toukokuuta 1994 annetussa neuvoston asetuksessa (EY) N:o 1164/94(2) vaadittuja edellytyksiä noudatetaan ja odotan, että käytännössä täytetään se komission jäsenen Michel Barnier'n vastauksessaan mainitsema maksuerien maksamiselle asetettu ehto, että hankkeen vastuuhenkilöt esittävät säännöllisin väliajoin ohjelman etenemistä koskevia väliraportteja.

Lisäksi vaadin, että seuraavat näkökohdat otetaan huomioon.

- Sogama-hanke ei selvästi täytä yhteisön lainsäädännön, etenkin jätteistä 15 päivänä heinäkuuta 1975 annetun neuvoston direktiivin 75/442/ETY(3) vaatimuksia. Direktiivin 3 artiklan 1 kohdasssa säädetään, että jäsenvaltioiden on pyrittävä jätemäärien vähentämiseen sekä edistettävä jätteiden kierrätystä ja uudelleenkäyttöä ja ainoastaan poikkeuksellisesti, ääritapauksessa, pyrittävä energian tuottamiseen, mikä taas on Sogaman keskeinen tavoite. Tässä suhteessa kyseinen hanke (97/11/561/047) on ristiriidassa oman tehtävänkuvauksensa kanssa, jonka perusteella koheesiorahasto on tehnyt sitä koskevan rahoituspäätöksen.

- Kyseinen hanke on myös Espanjan uuden lainsäädännön vastainen, täsmälleen sanottuna kiinteitä yhdyskuntajätteitä koskevan kansallisen suunnitelman vastainen. Suunnitelmassa hyväksytään edellä mainitun yhteisön direktiivin tavoitteet ja vaaditaan noudattamaan orgaanisten jätteiden vähentämistä, uudelleenkäyttöä ja kierrätystä koskevia periaatteita. On ilmeistä, että Galician hallitus ei noudata näitä tavoitteita, sillä Sogama-hanke on suunnattu ensisijaisesti jätteiden polttamiseen ja siten poltettujen jätteiden määrä Galiciassa nousisi 300 000 tonniin vuonna 2001 ja 500 000 tonniin vuonna 2005.

Onko komissio tietoinen, että Sogama-hankkeen tarkoitus on jätteiden polttaminen eikä orgaanista alkuperää olevien jätteiden kierrätys? Voiko komissio todeta, ettei tässä hankkeessa selvästikään noudateta ympäristönsuojeluun ja jätehuoltoon liittyviä yhteisön perussäännöksiä? Mitä toimia komissio aikoo toteuttaa, jotta komission jäsenen Michel Barnier'n vastauksessaan mainitsemat vaatimukset ohjelman etenemistä koskevien väliraporttien esittämisestä täytetään?

(1) EYVL C 170 E, 20.6.2000, s. 86.

(2) EYVL L 130, 25.4.1994, s. 1.

(3) EYVL L 194, 25.7.1975, s. 39.

Michel Barnier'n komission puolesta antama vastaus

(22. toukokuuta 2000)

Komissio pyytää kunnianarvoisaa jäsentä tutustumaan vastaukseen, jonka komissio antoi rouva Miguélez Ramos esittämiin kirjallisiin kysymyksiin E-0784/00 ja E-0818/00(1).

(1) EYVL C 46 E, 13.2.2001, s. 42.